Boek: Twee kinders later | Maroela Media
Charmé word onverwags met pre-eklampsie gediagnoseer toe sy 27 weke swanger is met haar eerste kind, Lisa. Klein Lisa word met behulp van 'n noodkeisersnee gebore en Charmé se lewe word in 'n ommesientjie op sy kop gedraai. Lisa weeg 850 g, en sy veg elke dag om haar lewe. Charmé se reis tot ma word was nie maklik nie, maar sy vertel haar storie met humor en deernis – 'n universele storie van oorlewing vir elke moderne ma.
Charmé Kriel se verhaal in Twee kinders later help ons om te besef dat ons nie alleen is nie; die ma langs jou het dieselfde pyne, vreugde, angs en vrae.
Kriel is 'n voltydse Afrikaanse onderwyseres by Hoërskool Vishoek. Sy het in die Strand grootgeword en het haar BA-graad asook haar nagraadse diploma in Onderwys aan die Universiteit van Stellenbosch voltooi. Sy is getroud en sy en haar man en twee kinders woon in Simonstad.